Ego Robertus, Dei gratia Cabilonensis episcopi, notum facio, omnibus tam futuris quam presentibus, Henricum Grossum in nostra recognovisse presentia in loco juxta Laloi qui dicitur Poiseors, quod omnia dapna et gravamina que domui de Firmitate intulerat occasione calumpnie quam erga eandem domum moverat pro terra Argenchię, instinctu et inquietudine Joceranni de Saula se eidem domui intulisse, et in eadem terra se nichil juris habere, et promisit ibidem coram nobis se die crastina in capitulum Firmitatis iturum, et a fratribus ejusdem domus super dampnis et gravaminibus irrogatis se veniam petiturum. Post hec, Jocerannus de Saula apud Firmitatem in nostra presentia recognovit, quod omnia dampna et gravamina que domui Firmitatis Henricus Grossus intulerat occasione supradictę calumpnię, suo instinctu intulerat, et quod prefatus Henricus in supradicta terra Argenchię nichil juris habebat. Hec omnia audivit magister Hugo notarius noster Cabilonensis canonicus, qui inde testis est.